17 Mosetsana wa dingwaga tse 11 kwa Portugal o ne a gatelelwa kwa sekolong gore a keteke malatsi a boikhutso a segakolodi sa gagwe se se thapisitsweng ka Baebele se sa dumalaneng le one. O ne a tlhalosetsa morutabana wa gagwe ka tlotlo gore ke eng fa a gana, mme morutabana o ne a mo kgoba. Fa nako e ntse e feta, morutabana o ne a leka go mo tlhabisa ditlhong gangwe le gape, a mo kgoba ka bodumedi jwa gagwe. Le fa go ntse jalo, mosetsana yono o ne a nna a ntse a na le tlotlo. Dingwaga moragonyana, kgaitsadi yono yo mmotlana o ne a nna mmulatsela wa ka metlha, modiredi wa nako e e tletseng. Kwa kopanong nngwe, o ne a lebelela batho ba kolobediwa mme a lemoga mongwe wa bone. E ne e le morutabana wa gagwe wa bogologolo! Morago ga go tlamparelana ka boitumelo, mmè yono o ne a bolelela kgaitsadi yono gore o ne a ise a tsamaye a lebale tlotlo e a neng a na le yone kwa sekolong. Morutabana yono o ne a ile a etelwa ke Mosupi mongwe, mme a tlhalosa boitshwaro jwa kgaitsadi yo a neng a kile a nna moithuti wa gagwe kwa sekolong. Ka ntlha ya seo morutabana yono o ne a simolola go ithuta Baebele, mme a amogela boammaaruri. Ee, boitshwaro jwa gago e ka nna tsela e e nang le matswela tota ya go baka Jehofa!